P6_TA(2006)0526

Aids

Europa-Parlamentets beslutning om aids

Europa-Parlamentet,

- der henviser til sin beslutning af 6. juli 2006 om "hiv/aids: tid til handling" [1] og til sin beslutning af 2. december 2004 om Verdens AIDS-dagen [2],

- der henviser til Verdens AIDS-dagen den 1. december 2006, der som tema har "Ansvarlighed: Stop aids, indfri løfterne",

- der henviser til UNAIDS-rapporten [3]"2006 AIDS Epidemic Update", som blev offentliggjort den 21. november 2006,

- der henviser til mødet i FN's møde på højt plan om evaluering af fremskridtene, for så vidt angår forpligtelseserklæringen om hiv/aids, som blev afholdt fra den 31. maj til den 2. juni 2006

- der henviser til den 16. internationale aids-konference, der blev afholdt i Toronto i august 2006,

- der henviser til Kommissionens meddelelse til Europa-Parlamentet og Rådet af 27. april 2005 om et europæisk handlingsprogram til bekæmpelse af hiv/aids, malaria og tuberkulose gennem eksterne foranstaltninger (2007-2011) (KOM(2005)0179), der omfatter alle udviklingslande,

- der henviser til Kommissionens meddelelse til Europa-Parlamentet og Rådet af 15. december 2005 om bekæmpelse af hiv/aids i EU og EU's nabolande i perioden 2006-2009 (KOM(2005)0654),

- der henviser til G8-topmødet i Gleneagles i juli 2005 og den forpligtelse, som FN påtog sig i 2005 om, at der inden 2010 skal opnås adgang for alle til forebyggende behandling og pleje,

- der henviser til forretningsordenens artikel 103, stk. 4,

A. der henviser til, at mere end 25 millioner mennesker er døde af aids, siden sygdommen første gang blev påvist for 25 år siden,

B. der henviser til, at der ifølge UNAIDS's ovennævnte rapport af 21. november 2006, opstod over 4,3 mio. nye tilfælde i 2006, heraf 2,8 mio. (65 %) alene i Afrika syd for Sahara,

C. der henviser til, at over 95 % af de 39,5 mio. mennesker i verden, der lider af hiv/aids, bor i udviklingslande,

D. der henviser til, at der er tegn på, at smittespredningen i Østeuropa og Centralasien er steget med over 50 % siden 2004, og at der kun er få lande, der rent faktisk har reduceret antallet af nye smittetilfælde,

E. der henviser til, at kun 24 % af de 6,8 mio. mennesker, der lever med hiv i lav- og mellemindkomstlande, og som har brug for antiretroviral behandling, har adgang til den nødvendige behandling;

F. der henviser til, at der verden over skønsmæssigt er 15 mio. hiv/aids-forældreløse børn, heraf 12,3 mio. alene i Afrika syd for Sahara,

G. der henviser til, at kun 5% af hiv-positive børn får lægehjælp, samt at færre end 10 % af de 15mio. børn, som er blevet forældreløse på grund af aids, får økonomisk hjælp,

H. der henviser til, at ældre søskende og bedsteforældre tager ansvaret for ofte mange aids-forældreløse, og at den døende generation af hiv/aids-smittede unge voksne efterlader nogle lande med alt for få lærere, sygeplejersker, læger og andre vigtige faggrupper,

I. der henviser til, at aids i uforholdsmæssigt stort omfang rammer generationen af økonomisk aktive unge,

J. der henviser til, at kvinder nu udgør 50 % af de personer, der lever med hiv verden over, og næsten 60 % af de personer, der lever med hiv i Afrika,

K. der henviser til, at millenniumudviklingsmålene kun vil blive nået, hvis spørgsmålet om seksuel og reproduktiv sundhed sættes øverst på dagsordenen for millenniumudviklingsmålene,

L. der henviser til, at seksuel og reproduktiv sundhed er nøje knyttet til forebyggelse af hiv og af andre fattigdomsbetingede sygdomme,

M. der henviser til, at mennesker, der lever med hiv, har særlige behov, for så vidt angår deres reproduktive sundhed, i forbindelse med familieplanlægning, sikker fødsel og amning af babyer, og at disse behov ofte overses på trods af, at epidemien rammer et stigende antal kvinder,

N. der henviser til, at den amerikanske regering under præsident Bush fortsat blokerer for finansiering til ikke-amerikanske udviklings-ngo'er, som rådgiver om alle typer tjenester inden for reproduktiv sundhed, og at størstedelen af dette hul ("decency gap") er blevet udfyldt af EU, for så vidt angår de fattigste lande,

O. der henviser til, at den internationale konference om befolkning og udvikling i 1994 og opfølgningen heraf i henholdsvis 1999 og 2004 har bekræftet betydningen af at selvstændiggøre kvinder og give dem flere valgmuligheder gennem udvidet adgang til uddannelse, oplysning og pleje i forbindelse med seksuel og reproduktiv sundhed,

P. der henviser til, at rige lande her fem år efter Doha-erklæringen stadig ikke opfylder deres forpligtelse til at sikre, at udviklingslandene får adgang til billigere livsvigtige lægemidler,

Q. der henviser til, at WHO fem år efter Doha-erklæringen, hvori det hedder, at "ethvert WTO-medlem har ret til at meddele tvangslicenser og frihed til at bestemme, på hvilke vilkår sådanne licenser meddeles", har advaret om, at 74 % af aids-lægemidlerne stadig er monopoliserede, og at 77 % af afrikanerne stadig ikke har nogen adgang til aids-behandling,

R. der henviser til, at skarp konkurrence inden for generiske lægemidler har sænket priserne på den indledende aids-behandling med 99 % fra 10000 USD pr. patient til ca. 130 USD pr. patient siden 2000, men at priserne for lægemidler til efterfølgende behandling — som patienterne har behov for, efterhånden som der udvikles naturlig resistens — stadig er høje, fortrinsvis som følge af øget anvendelse af patenter i de vigtigste land, hvor generiske lægemidler produceres,

S. der henviser til, at der ikke under forhandlingerne om bilaterale handelsoverenskomster bør indgås aftaler, der opstiller begrænsninger for, hvordan landene kan anvende offentlige sundhedsbestemmelser,

Hiv/aids i verden

1. giver udtryk for sin dybeste bekymring over udbredelsen af hiv/aids og andre epidemier blandt de fattigste befolkninger i verden og over den manglende fokusering på forebyggelse af hiv/aids, den manglende adgang til vigtige lægemidler, utilstrækkelig finansiering samt det fortsatte behov for forskning i forbindelse med de store epidemier;

2. understreger betydningen af, at regeringer, sundhedssektorer, lægemiddelindustrien, ikke-statslige organisationer, civilsamfundet og andre organer involveret i bekæmpelse, behandling og pleje, udviser ansvarlighed;

3. opfordrer alle internationale donorer til at bestræbe sig på at sikre, at hiv-forebyggelsesprogrammerne når ud til de grupper, der har størst risiko for at blive smittet, idet disse udsatte grupper ifølge UNAIDS ikke nås,

4. understreger behovet for, at EU finansierer specifikke programmer med henblik på at sikre, at de børn, der er berørt af aids-epidemien — enten ved at de har mistet en eller begge forældre, eller ved at de har fået sygdommen selv — fortsætter deres skoleuddannelse og støttes;

5. anmoder om, at alle aids-programmer sikrer, at der, når en patient påbegynder en behandling, er penge til at fuldføre behandlingen for således at forebygge den stigende medicinresistens, der er en følge af afbrudt behandling;

6. understreger nødvendigheden af, at EU finansierer programmer til beskyttelse af kvinder mod enhver form for vold, der kan medføre aids-smitte, og til sikring af, at de i tilfælde af at være blevet offer for denne form for vold har adgang til sundhedstjenester og mulighed for at blive reintegreret i samfundet og bekæmpe den stigmatisering, der ofte forbindes med ofre for denne form for vold;

7. understreger behovet for en generel forøgelse i de kommende år af støtten fra donorer til alle former for prævention, herunder kondomer til forebyggelse af hiv, med henblik på at slå bro over kløften mellem udbuddet af præventive midler og adgangen til at købe dem;

8. opfordrer IMF til at afskaffe sine monetære betingelser og afgiftslofter, som tvinger landene til at begrænse deres udgifter til folkesundhed og uddannelse;

9. opfordrer den nyvalgte amerikanske Kongres til at omstøde Bush-regeringens såkaldte "global gag rule", som forhindrer finansiering fra ikke-amerikanske ngo'er til organisationer inden for reproduktiv sundhed, der rådgiver om abort, og opfordrer Kommissionen og medlemsstaterne til at lægge pres på den amerikanske regering for at få den til at ændre sin "global gag"-politik for udgifter inden for reproduktiv sundhed;

10. giver på ny — i lighed med Verdenssundhedsorganisationen for nylig — udtryk for sin bekymring over, at visse afrikanske regeringer opkræver forbrugsskat eller importafgift på antiretrovirale midler og andre lægemidler, som derved bliver for dyre for fattige samfund; opfordrer indtrængende Kommissionen til at undersøge dette og til at tilskynde regeringerne til at afskaffe sådanne afgifter;

Seksuel og reproduktiv sundhed

11. understreger, at de strategier, der er nødvendige for effektiv bekæmpelse af hiv/aids-epidemien, skal omfatte en samlet tilgang til forebyggelse, uddannelse, pleje og behandling og samtidig bør omfatte de aktuelt anvendte teknologier, udvidet adgang til behandling og hurtig udvikling af vacciner;

12. opfordrer Kommissionen og regeringerne i EU's partnerlande til at sikre, at sundhed og uddannelse, og navnlig hiv/aids og seksuel og reproduktiv sundhed, prioriteres i landestrategipapirer;

13. opfordrer Kommissionen og medlemsstaterne til at støtte programmer, som sigter mod at bekæmpe homofobi og nedbryde de barrierer, der forhindrer en effektiv håndtering af sygdommen, især i Cambodja, Kina, Indien, Nepal, Pakistan, Thailand og Vietnam og i Latinamerika, hvor antallet af hiv-tilfælde blandt mænd, der dyrker sex med mænd, er i stigning;

14. er bekymret over, at det i UNAIDS-rapporten understreges, at der fortsat er ringe viden om sikker sex og hiv i mange lande, herunder i lande, hvor epidemien har haft betydelige konsekvenser; opfordrer i den forbindelse til at gøre oplysning, uddannelse og rådgivning i ansvarlig seksuel adfærd og effektiv forebyggelse af seksuelt overførte sygdomme, herunder hiv, til en integreret del af alle tjenester for reproduktiv og seksuel sundhed;

15. udtrykker tilfredshed med indføjelsen af forskning i hiv/aids i Det Europæiske Fællesskabs syvende rammeprogram for forskning, teknologisk udvikling og demonstration og opfordrer til at støtte forskning i vacciner og microbicider, diagnosticerings- og overvågningsredskaber tilpasset udviklingslandenes behov og undersøgelse af mønstre for spredning af epidemier, sociale tendenser og adfærdsmønstre; understreger, at kvinderne må inddrages i al relevant klinisk forskning på dette område, herunder forsøg med vacciner,

16. opfordrer til investering i udvikling af kontrollerede forebyggelsesmetoder for kvinder, som f.eks. microbicider, kondomer til kvinder og postekspositionsprofylakse for voldtægtsofre;

Adgang til lægemidler

17. opfordrer regeringerne til at bruge alle til rådighed stående muligheder i henhold til TRIPS-aftalen, som f.eks. tvangslicens, og tilskynder endvidere WHO og WTO og deres medlemmer til at revidere hele TRIPS-aftalen med henblik på at forbedre adgangen til lægemidler;

18. opfordrer Kommissionen og medlemsstaterne til nu fem år efter vedtagelsen af Doha-erklæringen at erkende, at gennemførelsen af den har været en fiasko, eftersom WTO ikke har modtaget nogen underretning fra noget land, der eksporterer eller importerer lægemidler fremstillet under tvangslicens, og den har heller ikke modtaget nogen sådan underretning i henhold til WTO's Almindelige Råds afgørelse af 30. august 2003 om gennemførelse af punkt 6 i Doha-erklæringen;

19. opfordrer Kommissionen og medlemsstaterne til i fællesskab med udviklingslandene at tage de nødvendige skridt i WTO til at ændre TRIPS-aftalen og dens bestemmelser, der er baseret på afgørelsen af 30. august 2003 (artikel 31a), navnlig med henblik på at afskaffe de indviklede tidsrøvende procedurer for godkendelse af tvangslicenser;

20. tilskynder og opfordrer i mellemtiden alle lande, der står over for større epidemier, til straks at gøre brug af artikel 30 i TRIPS-aftalen med henblik på at anvende de nødvendige lægemidler uden at betale afgifter til patenthaverne;

21. opfordrer derfor Kommissionen til at forøge EU's bidrag til Den Globale Fond til bekæmpelse af hivaids, tuberkulose og malaria til 1mia. EUR, sådan som Europa-Parlamentet klart har anmodet om i sin ovennævnte beslutning af 2. december 2004, og opfordrer alle medlemsstater og G8-medlemmer til at øge deres bidrag til 7mia. EUR for 2007 og 8mia. EUR i 2008 med henblik på at give UNAIDS de nødvendige ressourcer til at begrænse epidemierne;

22. støtter stats- og regeringschefernes erklæringer på FN's verdenstopmøde i 2005, hvori de efterlyser universel adgang til tjenester til forebyggelse, behandling og pleje i forbindelse med hiv/aids inden 2010; er imidlertid af den opfattelse, at der bør udarbejdes en klar plan for finansiering af universel adgang hertil, og at der bør opstilles internationale mål og midtvejsmål;

23. opfordrer EU til at præcisere, at EU ikke vil presse på for at sikre TRIPS-plus-foranstaltninger som led i økonomiske partnerskabsaftaler, og at udviklingslandene garanteres politisk frihed til ubegrænset at gøre brug af TRIPS' muligheder;

24. understreger, at det er af afgørende betydning at have stærke offentlige sundhedstjenester, herunder forskningsfaciliteter, for at kunne bekæmpe epidemier, og er imod situationer med konditionalitet, der fører til liberalisering af dem;

25. anmoder om større investeringer i udvikling og tilvejebringelse af pædiatriske rammer for børn;

26. anmoder om støtte til udvikling af regionale og nationale generiske lægemiddelindustri i de berørte områder med henblik på at lette adgangen til lægemidler til overkommelige priser;

*

* *

27. pålægger sin formand at sende denne beslutning til Rådet, Kommissionen, EU-medlemsstaternes og AVS-landenes regeringer, IMF, USA's regering, FN's generalsekretær og UNAIDS', UNDP's og UNFPA's ledelse.

[1] "Vedtagne tekster", P6_TA(2006)0321.

[2] EUT C 208 E af 25.8.2005, s. 58.

[3] Joint United Nations Programme on HIV/AIDS.

--------------------------------------------------